หุ้นบ้านปูร่วงต่อราคาถูกต่ำเป้า‘ชนินท์’ซื้อเก็บ
บ้านปูยังไม่หยุดลง &#8220;ชนินท์ ว่องกุศลกิจ&#8221; ทยอยซื้อคราวละ 2 หมื่นหุ้น
29 มิ.ย. 2555

บ้านปูยังไม่หยุดลง “ชนินท์ ว่องกุศลกิจ” ทยอยซื้อคราวละ 2 หมื่นหุ้น 
การลงทุนในตลาดหุ้นยังคงมีความเสี่ยงสูงจากผลกระทบวิกฤตหนี้ยุโรป ทำให้ราคาหุ้นหลายตัวยังคงปรับตัวลงต่อ อาทิ บริษัท บ้านปู (BANPU) วันที่ 28 มิ.ย.ลดลงอีก 2 บาท ปิดที่ระดับ 438 บาท สวนทางกับภาวะตลาดหุ้นโดยรวมที่บวก 5.34 จุด ปิดที่ 1,171จุด เพราะแรงซื้อกลับหุ้นที่เกี่ยวข้องกับสินค้าโภคภัณฑ์ โดยนักลงทุนต่างชาติเข้าซื้อมากถึง 2,061 ล้านบาท 
ราคาหุ้นบ้านปูที่ปรับตัวลงมาเร็วและรุนแรงจากที่เคยซื้อขายสูงกว่า 600 บาท เพราะนักลงทุนกังวลว่าธุรกิจถ่านหินจะทรุดลงอีกยาวนั้น ราคาขณะนี้เป็นโอกาสในการซื้อเก็บ เมื่อเทียบกับมูลค่าเหมาะสมที่นักวิเคราะห์ให้ เช่น บริษัทหลักทรัพย์ (บล.) เมย์แบงก์ กิมเอ็ง คาด 560 บาท นายชนินท์ ว่องกุศลกิจ กรรมการผู้อำนวยการ จึงได้ทยอยซื้อหุ้นมาตั้งแต่เดือน เม.ย.ที่ผ่านมา ต่อเนื่องถึงเดือน พ.ค.และ มิ.ย. ล็อตละประมาณ 2 หมื่นหุ้น ในราคาสูงสุดที่หุ้นละ 582 บาท ล่าสุดวันที่ 27 มิ.ย. เข้าซื้อเพิ่มอีก 2 หมื่นหุ้น ในราคาหุ้นละ 440 บาท
ขณะเดียวกันหุ้นหลายตัวก็ปรับตัวขึ้นมามาก ผู้บริหารบริษัทจดทะเบียนจึงถือโอกาสขายทำกำไร เช่น บริษัท เอเชี่ยนพร็อพเพอร์ตี้ ดีเวลลอปเม้นท์ (AP) นายวิษณุ สุชาติล้ำพงศ์ ขายวันที่ 27 มิ.ย. จำนวน 4.5 แสนหุ้น ราคาหุ้นละ 7.10-7.15 บาท 
ทางด้านนายชวน ตั้งจันสิริ ขายหุ้นบริษัท ไทยยูเนี่ยน โฟรเซ่น โปรดักส์ (TUF) วันที่ 25 มิ.ย.จำนวน 2 หมื่นหุ้น ราคา 71.50 บาท และวันที่ 26 มิ.ย. อีก 5 หมื่นหุ้น ราคาหุ้นละ 70.65 บาท